የትግራይ ባለስልጣናት ውክልና የላችሁም በማለታቸው በመላ ወልቃይት ወኪሎች ተመርጠው ከአማራ ክልል ጀምሮ ወደ ፌደራል መንግስቱ ጥያቄ እንዲያቀርቡ ስምምነት ላይ ተደርሷል። በዚህም መሰረት ጥር 2008 ዓም ወደ ባህርዳር ከዛም ወደ አዲስ አበባ አቅንተዋል። ሆኖም ወደ አዲስ አበባ ሲመጡ እንጦጦ ላይ ትግርኛ ተናጋሪዎች በመሩት ፌደራል ፖሊስ ታግተው እንዲመለሱ ተደርገዋል። በአንድ ላይ ተሰባስበው ከመሄድ ተነጣጥለው ወደ አዲስ አበባ መግባት እንዳለባቸው ወስነው እንደገና ወደ አዲስ አበባ ተመልሰው ጥር 25/2008 ዓም ለፌደሬሽን ምክር ቤት ጥያቄያቸውን አቅርበዋል። ከፌደሬሽን ምክር ቤት ሲወጡ በር ላይ በትህነግ/ህወሓት ባለስልጣናት ትዕዛዝ ታፍነው እነ ተክላይ መብርሃቱ ወደሚመሩት ማዕከላዊ ታስረዋል። በእነ ተክላይ ማስፈራሪያና ዛቻ ደርሶባቸው ምሽት 4 ሰዓት ሲፈቱ በነጋታው ጥር 26 የደረሰባቸውን አፈና ለምክር ቤቱ አፈ ጉባኤ አቶ ያለው አባተ አስረድተው ተመልሰዋል።
